57.

Iekļauj šādu iedaļu: “3.13. Ieguldījumu atbalsts ilgtspējīgai atveseļošanai 88. Dalībvalstis var paredzēt atbalstu privātiem ieguldījumiem kā stimulu, lai pārvarētu krīzes dēļ ekonomikā radušos ieguldījumu nepietiekamību. Šādi stimuli varētu veicināt konkrētu saimniecisko darbību vai konkrētu tautsaimniecības jomu attīstību. 89. Komisija šādus pasākumus uzskatīs par saderīgiem ar iekšējo tirgu saskaņā ar LESD 107. panta 3. punkta c) apakšpunktu, ja būs izpildīti šādi nosacījumi: a. atbalsts tiek piešķirts shēmas veidā. Individuālā atbalsta maksimālā summa, ko var piešķirt vienam uzņēmumam, principā nepārsniedz 1 % no kopējā budžeta, kas pieejams šādai shēmai, izņemot gadījumos, ko dalībvalstis pienācīgi pamatojušas. b. Attiecināmās izmaksās var iekļaut tikai izmaksas par ieguldījumiem materiālos un nemateriālos aktīvos. Izmaksas, kas saistītas ar zemes iegādi, var iekļaut tikai tiktāl, ciktāl tās ir daļa no ieguldījumiem preču ražošanā vai pakalpojumu sniegšanā. Finanšu ieguldījumi nav atbilstīgi. c. Dalībvalstis var attiecināt atbalstu tikai uz ieguldījumiem, ar kuriem atbalsta konkrētas ekonomikas jomas, kas ir īpaši svarīgas ekonomikas atveseļošanai. Tomēr šādus ierobežojumus nepieciešams zstrādāt plaši, un tie nedrīkst mākslīgi ierobežot atbilstīgos ieguldījumus vai potenciālos saņēmējus, kas novestu pie tā, ka ieguldījumi būtu vērsti tikai uz nelielu skaitu uzņēmumu. d. Atbalsta intensitāte nepārsniedz 15 % no attiecināmajām izmaksām. Tomēr: i. attiecībā uz ieguldījumiem, ko veic mazie uzņēmumi (*13), atbalsta intensitāti var palielināt par 20 procentpunktiem; ii. attiecībā uz ieguldījumiem, ko veic mazie un vidējie uzņēmumi (*14), atbalsta intensitāti var palielināt par 10 procentpunktiem; vai iii. ieguldījumiem atbalstāmajos reģionos, kas atbilst Vispārējās grupu atbrīvojuma regulas 14. panta nosacījumiem, izņemot Vispārējās grupu atbrīvojuma regulas 14. panta 14. punktu, atbalsta intensitāti var palielināt par reģionālā atbalsta plānā noteikto atbalsta intensitāti, kas ir spēkā atbalsta piešķiršanas laikā attiecīgajā apgabalā. e. Kopējais atbalsts, kas piešķirts saskaņā ar šo iedaļu, nedrīkst pārsniegt 10 miljonus EUR vienam uzņēmumam nominālā izteiksmē neatkarīgi no konkrētā atbalsta instrumenta. Tomēr atbalstāmajos reģionos kopējais atbalsts, kas piešķirts saskaņā ar šo iedaļu vienam uzņēmumam, nedrīkst pārsniegt atbalsta maksimālo summu, kas aprēķināta saskaņā ar Vispārējās grupu atbrīvojuma regulas 14. pantu, izņemot Vispārējās grupu atbrīvojuma regulas 14. panta 14. punktu un pamatojoties uz piemērojamām atbalsta kartēm, pieskaitot 10 miljonus EUR nominālā izteiksmē neatkarīgi no konkrētā atbalsta instrumenta. f. Atbalsta veidi var būt dažādi, tostarp neatmaksājamas dotācijas, nodokļu dotācijas vai atlikti maksājumi, subsidētas aizdevumu procentu likmes vai garantijas. Atmaksājamu instrumentu gadījumā dalībvalstis var paredzēt iespēju pārvērst par dotācijām saskaņā ar iepriekš noteiktiem nosacījumiem un pamatojoties uz iepriekš noteiktiem kritērijiem, kas jānosaka shēmā un jāprecizē individuālajos piešķiršanas lēmumos. Atmaksājamo instrumentu, piemēram, aizdevumu, kā arī garantiju maksimālais termiņš nedrīkst pārsniegt astoņus gadus. 90. Izvērtējot atbalsta pozitīvo ietekmi pret tā negatīvo ietekmi uz konkurenci un tirdzniecību, Komisija īpašu uzmanību pievērsīs ES Taksonomijas regulas (ES) 2020/852 3. pantam, tostarp principam “nenodarīt būtisku kaitējumu”, vai citām salīdzināmām metodēm. Komisija uzskata, ka ieguldījumiem, kas būtiski kaitē vides mērķiem (*15), visticamāk, nav pietiekami pozitīvas ietekmes, lai atsvērtu to negatīvo ietekmi uz konkurenci un tirdzniecību (*16). 91. Atbalstu saskaņā ar šo iedaļu var pieskaitīt paziņojamajam reģionālajam ieguldījumu atbalstam un kumulēt ar cita veida atbalstu saskaņā ar šā pagaidu regulējuma 20. punktā paredzētajiem nosacījumiem. Atbalsta kopsumma nekādā gadījumā nedrīkst pārsniegt 100 % no attiecināmajām izmaksām. Rezultātā nav iespējama kumulācija ar citiem atbalsta instrumentiem, kas ļauj segt finansējuma deficītu. 92. Atbalstu saskaņā ar šo iedaļu nevar piešķirt uzņēmumiem, kuri 2019. gada 31. decembrī jau bija nonākuši grūtībās (Vispārējās grupu atbrīvojuma regulas (*17) nozīmē). Tas attiecas uz mikrouzņēmumiem un maziem uzņēmumiem (Vispārējās grupu atbrīvojuma regulas I pielikuma nozīmē), kas 2019. gada 31. decembrī jau bija nonākuši grūtībās, ar nosacījumu, ka tiem netiek piemērota kolektīva maksātnespējas procedūra saskaņā ar valsts tiesību aktiem un ka tie nav saņēmuši glābšanas atbalstu (*18) vai pārstrukturēšanas atbalstu (*19). 93. Atbalstu saskaņā ar šo iedaļu var piešķirt līdz 2022. gada 31. decembrim. Atbalsts ieguldījumiem, kas veikti pirms 2020. gada 1. februāra, ir izslēgts. 94. Saskaņā ar šo iedaļu piešķirtu atbalstu uzskata par atbalstu ar stimulējošu ietekmi, ja saņēmējs attiecīgajai dalībvalstij ir iesniedzis rakstisku atbalsta pieteikumu pirms ir uzsākts darbs pie attiecīgā ieguldījuma. 95. Atkāpjoties no 94. punkta, uzskata, ka pasākumiem nodokļu atvieglojumu veidā ir stimulējoša ietekme, ja ir izpildīti šādi nosacījumi: a. ar attiecīgo pasākumu tiesības uz atbalstu tiek noteiktas saskaņā ar objektīviem kritērijiem, un dalībvalsts savu rīcības brīvību neīsteno nekādā citā veidā; kā arī b. atbalsta shēma ir pieņemta un ir spēkā pirms uzsākts darbs pie attiecīgā ieguldījuma. 96. Ja ieguldījumu atbalsta shēmas sniedz atbalstu vienīgi garantiju vai aizdevumu, vai līdzīgu atmaksājamu instrumentu veidā, atkāpjoties no 89. punkta e. apakšpunkta, kopējais atbalsts vienam uzņēmumam nominālā izteiksmē nedrīkst pārsniegt 15 miljonus EUR, un atkāpjoties no 89. punkta d. apakšpunkta, atbalsta intensitāte nedrīkst pārsniegt 30 % no attiecināmajām izmaksām. Ja piemēro 89. punkta d.apakšpunkta i), ii) vai iii) punkta nosacījumus, šo maksimālo apjomu var palielināt saskaņā ar šiem noteikumiem. Šajā punktā minētās shēmas atbilst attiecīgi 25. punkta a. apakšpunktam, 25. punkta b. apakšpunktam, 25.a punkta pirmajam un otrajam teikumam vai 27. punkta a. apakšpunktam, 27. punkta b. apakšpunktam un 27.a punkta pirmajam un otrajam teikumam. Nav iespējama kumulācija ar citu atbalstu saskaņā ar šo iedaļu. Turklāt ir jāievēro 29., 30. un 31. punkts. Garantiju gadījumā tās nedrīkst pārsniegt: i. 90 % no aizdevuma pamatsummas, ja zaudējumus proporcionāli un ar vienādiem nosacījumiem cieš kredītiestāde un valsts; vai ii. 35 % no aizdevuma pamatsummas, ja zaudējumus vispirms pieskaita valstij un tikai pēc tam kredītiestādēm (t.i., pirmās kārtas zaudējumu garantija); kā arī iii. abos iepriekš minētajos gadījumos, kad aizdevuma apjoms laika gaitā samazinās, piemēram, tādēļ, ka aizdevumu sāk atmaksāt, garantētā summa ir proporcionāli jāsamazina. 97. Dalībvalstis var arī apsvērt iespēju izveidot vai grozīt esošās shēmas saskaņā ar noteikumiem, kas piemērojami vides vai pētniecības projektiem, proti, Vides un enerģētikas atbalsta pamatnostādnēm (*20) vai Pētniecības, attīstības un inovācijas atbalsta pamatprogrammu (*21), lai atbalstītu ilgtspējīgu ekonomikas atveseļošanu. Komisija uzskata, ka, ņemot vērā mērķi veicināt Eiropas ekonomikas ātru atlabšanu, dalībvalstis var uz laiku paredzēt tādu shēmu izveidi vai esošo shēmu grozīšanu, kas ļautu segt arī lielāku individuālo atbalstu saskaņā ar šīm pamatnostādnēm, neprasot individuālu paziņojumu par pasākumiem. Komisija uzskatīs šādas atbalsta shēmas vai esošo shēmu grozījumus par saderīgiem, ja piemērojamie individuālo paziņojumu sliekšņi tiks pārsniegti par ne vairāk kā 50 %, ja būs ievēroti visi pārējie piemērojamo pamatnostādņu noteikumi, Komisijas lēmums, ar ko atļauj pasākumu, ir pieņemts pirms 2023. gada 1. janvāra un attiecīgais individuālais atbalsts ir piešķirts pirms 2024. gada 1. janvāra. (*13) Vispārējās grupu atbrīvojuma regulas I pielikuma nozīmē." (*14) Vispārējās grupu atbrīvojuma regulas I pielikuma nozīmē." (*15) Regulas (ES) 2020/852 17. panta nozīmē (OV L 198, 22.6.2020., 13. lpp.)." (*16) Attiecībā uz pasākumiem, kas ir identiski Padomes apstiprinātajiem atveseļošanas un noturības plānu pasākumiem, tiek uzskatīts, ka ir ievērots princips “nenodarīt būtisku kaitējumu”, jo tas jau ir pārbaudīts." (*17) Kā definēts Vispārējās grupu atbrīvojuma regulas 2. panta 18. punktā." (*18) Minētie uzņēmumi, kas ir saņēmuši glābšanas atbalstu, atbalstu saskaņā ar šo paziņojumu var saņemt, ja tie līdz atbalsta piešķiršanas brīdim ir atmaksājuši aizdevumu vai atsaukuši garantiju." (*19) Minētie uzņēmumi, kas ir saņēmuši pārstrukturēšanas atbalstu, atbalstu saskaņā ar šo paziņojumu var saņemt, ja tā piešķiršanas brīdī uz tiem vairs neattiecas pārstrukturēšanas plāns." (*20) Pamatnostādnes par valsts atbalstu vides aizsardzībai un enerģētikai 2014.–2020. gadam (OV C 200, 28.6.2014., 1. lpp.)." (*21) Nostādnes par valsts atbalstu pētniecībai, izstrādei un inovācijai (OV C 198, 27.6.2014., 1. lpp.).”"